Aναστάτωση στην ΕΛ.ΑΣ. μετά την αποκάλυψη ότι 63χρονος κοσμηματοπώλης του Κολωνακίου που είχε διορισθεί από τις αρχές σαν δικαστικός εκτιμητής των κλοπιμαίων από τη μαφία των Ρομά - είχε αποκαλυφθεί τον Οκτώβριο του 2017- έκλεβε τα κατασχεθέντα κοσμήματα και τα αντικαθιστούσε με ψεύτικα ή μικρότερης αξίας.

Σύμφωνα με την συνήθη διαδικασία τα κλεμμένα κοσμήματα θα παραδίνονταν στο Ταμείο Παρακαταθηκών και Δανείων.

Στην κατοχή του 63χρονου - υπήρξε συντονισμένη έρευνα από την Υποδιεύθυνση Ασφαλείας Νοτιοανατολικής Αττικής- βρέθηκαν κοσμήματα που είχαν παραποιηθεί ή παρακρατηθεί με τον ίδιο να επικαλείται λάθος λόγω... φόρτου εργασίας.

Επιπλέον διαπιστώθηκε ότι ο 63χρονος είχε κρύψει και αντικαταστήσει τα επονομαζόμενα «Πινάκια Αντικειμένων Παρακατάθεσης» που είχε συντάξει η ΕΛ.ΑΣ. με τα κατασχεθέντα κοσμήματα προς εκτίμηση, με άλλα πινάκια αντικειμένων παρακατάθεσης, όπου υπήρχαν χειρόγραφες αναφορές και δικές του τιμές.

Σύμφωνα με πληροφορίες υπήρξε έρευνα και στο σπίτι του όπου βρέθηκε επίσης μεγάλος αριθμός κοσμημάτων.